ካብ ቀረባ እዋናት ንድሓር ኣብ ትግራይ ሰባት ባንዴራ ትግራይ ከምበልብሉ፣ ሓሰባቶም ብትግርኛ ክገልጹ፡ ብመንነቶም ኣመና ክሓስቡን ክሕለቑን ይዕዘብ ከምዘሎ ዝገለጸ ኣብ ንግዲ ዝተዋፈረ ኣቶ ሙሉብርሃን ማሾ "መንነት ትግራይ ክተኽብር ግን ብኻልኦት ክትጽላእ፣ ክትድፋእን ክትፍንፈንን የብልካን። መንነት ትግራይ ክተኽብር ዘለካ ወዲ ትግራይ ስለዝኾንካ እዩ ክኸውን ዘለዎ" ዝብል መልእኽቲ ንህዝቢ ትግራይ ከሕልፍ ከምዝደሊ ሓቢሩ። ህወሓት ቅድሚ ናይ ኣብይ ኣሕመድ ናብ ስልጣን ምምጻእ እዩ ማእኸለይ ኣብ ትግራይ ክገብር ኣለኒ ኢላ፡ እኒ ዶ/ር ደብረጽዮን ገብረሚካኤል ናብ ትግራይ ክመጽኡ ዝወሰነት ዝብል ሙሉብርሃን "መሪሕነት ህወሓት እታ እንብህጋ ትግራይ ጋህዲ ንምግባር ይነጥፍ ስለዘሎ ኩላትና ክንድግፎ እዩ ዘለና" ክብል መንገዲ ህወሓት ቅኑዕ ከምዝኾነ ይርዳእ። ምሁር ፖለቲካል ሳይንስ ኣቶ ግርማይ ታደለ ብግድኡ ህወሓት ድሕሪ ናይ ኣብይ ኣሕመድ ምምጻእ ዝቐየረቶ ወይ እውን ዘመሓየሸቶ ፖለቲካዊ ፕሮግራም ከምዘየለ ድሕሪ ምግላጽ "ህዝቢ ትግራይ ኣብ መሪሕነት ቀዳማይ ሚኒስትር ኣብይ ኣሕመድ ተስፋ እናሰኣነን ናይ ተኸባብነት ስምዒት ስለዝሐደሮን'ዩ ምስ ህወሓት ክዓስል ክኢሉ እምበር ህወሓት ብመሰረቱ ናይ ስትራቴጂ ለውጢ ኣየምጸአትን" በሃላይ እዩ። ህዝቢ ትግራይ ብሰንኪ ዘጋጥሞ ዘሎ ናይ ከበባ ስምዒት ተቐባልነት ህወሓት ኣብ ዝሓለፉ ክልተ ዓመታት እናወሰኸ ከምዝመጽአ ግን ዝከሓድ ከምዘይኮነ ኣቶ ግርማይ ታደለ ኣብሪሁ። "ህዝቢ ትግራይ ንመንግስቲ ትግራይ እዩ ዝድግፍ ዘሎ እምበር ንህወሓት ኣይኮነን ዝድግፍ ዘሎ ዝብል እምነት እዩ ዘለና" ኢሉ ዝማጎት ኣቶ ሃያሉ ጎደፋይ ህወሓት ቅድምን ድሕርን ምምሕዳር ኣብይ ኣሕመድ ባህሪኡ ከምዘይቀየረ "ፖለቲካዊ ፕሮግራም ህወሓት ካብቲ ናይ ኢህወዴግ ዝተቐድሐ እምበር ዝቐየሮ ወይ ዘመሓየሾ ፕሮግራም ክሳብ ዘይረኣኹ ኣብ ህወሓት ለውጢ ኣሎ ኢለ ኣይወስድን" በሃላይ እዩ። ኣብ ትግራይ ምጭፍላቕ ሓደ ሓደ ወረዳታት ብዝፈጠሮ ጸገም፡ ወረዳና ክምለሰልና ኣለዎ ዝብል ሕቶ ህዝቢ እቲ ኣዝዩ ጠንቂ ሰናይ ምምሕዳር ከምዝነበረ ዘዘኻኸረ ዶ/ር ኣሰፋ፡ መንግስቲ ትግራይ መጽናዕቲ ዘካይድ ኤጄንሲ ኣጣይሹ ምስ ህዝቢ እናተማኸረ ክፈትሖ ምኽኣሉ ሓደ ዓብይ ለውጢ ከምዝኾነን ኣብ ካሕሳ ናይ ሐረስቶት ዝነበረ ጸገም ብክፋሉ ክፈትሖ ምጅማሩን ክንደየናይ ምስ እቲ ህዝቢ ተቐራሪብካ ናይ ምስራሕ ባህሊ ህወሓት ይዛይድ ከምዘሎ ዘመላኽት እዩ ኢሉ። “ነዚ ድየ ተጋዲለ?” በዓልቲ ዲግሪ ሸያጢት ቆሎ ተጋዳሊት ህወሓት ጎደናታት መቐለ፡ ኣብ ቅነ ለካቲት 'እናተናቖቱ ዝወዕሉ ውድባት ውህደት ክፈጥሩ ኣይክእሉን' ህወሓት ተመሊሳ ሕመረት ስልጣን መንግስቲ ፌደራል ክትከውን ትኽእል'ዶ?
